Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2014/007 IE/Andersen Ireland) /* COM/2014/0616 final - 2014/ () */





ΑΙΤΙΟΛΟΓΙΚΗ ΕΚΘΕΣΗ ΠΛΑΙΣΙΟ ΤΗΣ ΠΡΟΤΑΣΗΣ 1. Οι κανόνες που εφαρμόζονται στις χρηματοδοτικές συνεισφορές του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) καθορίζονται στον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006[1] («κανονισμός ΕΤΠ»). 2. Οι ιρλανδικές αρχές υπέβαλαν την αίτηση EGF/2014/007 IE/Andersen Ireland για χρηματοδοτική συνεισφορά από το ΕΤΠ, κατόπιν απολύσεων στην Andersen Ireland Limited στην Ιρλανδία. 3. Ύστερα από εξέταση της εν λόγω αίτησης, η Επιτροπή συμπέρανε, σύμφωνα με όλες τις εφαρμοστέες διατάξεις του κανονισμού ΕΤΠ, ότι ικανοποιούνται οι όροι για τη χορήγηση χρηματοδοτικής συνεισφοράς από το ΕΤΠ. ΠΕΡΙΛΗΨΗ ΤΗΣ ΑΙΤΗΣΗΣ Αίτηση ΕΤΠ || EGF/2014/007 IE/Andersen Ireland Κράτος μέλος || Ιρλανδία Οικεία(-ες) περιφέρεια(-ες) (επίπεδο NUTS 2) || Southern and Eastern (IE02) Ημερομηνία υποβολής της αίτησης || 16.5.2014 Ημερομηνία απόδειξης παραλαβής της αίτησης || 30.5.2014 Ημερομηνία αίτησης πρόσθετων πληροφοριών || 30.5.2014 Προθεσμία για την παροχή των πρόσθετων πληροφοριών || 11.7.2014 Προθεσμία για την ολοκλήρωση της αξιολόγησης || 3.10.2014 Κριτήριο παρέμβασης || Άρθρο 4 παράγραφος 2 του κανονισμού ΕΤΠ Κύρια επιχείρηση || Andersen Ireland Limited Τομέας/-είς οικονομικής δραστηριότητας (Κλάδος της NACE αναθ. 2)[2] || Κλάδος 32 («Κατασκευή κοσμημάτων, πολύτιμων αντικειμένων και συναφών ειδών») Αριθμός θυγατρικών, προμηθευτών και κατάντη παραγωγών || 0 Περίοδος αναφοράς (τέσσερις μήνες): || 21 Οκτωβρίου 2013 - 21 Φεβρουαρίου 2014 Αριθμός απολύσεων ή παύσεων δραστηριοτήτων κατά την περίοδο αναφοράς α): || 171 Αριθμός απολύσεων ή παύσεων δραστηριοτήτων πριν από την περίοδο αναφοράς β): || 0 Συνολικός αριθμός απολύσεων (α + β): || 171 Συνολικός εκτιμώμενος αριθμός στοχευόμενων δικαιούχων || 138 Αριθμός στοχευόμενων νέων που βρίσκονται εκτός εκπαίδευσης, απασχόλησης ή κατάρτισης (ΕΕΑΚ) || 138 Προϋπολογισμός για τις εξατομικευμένες υπηρεσίες (σε ευρώ) || 2 332 000 Προϋπολογισμός για τη χρήση του ΕΤΠ[3] (σε ευρώ) || 170 000 Συνολικός προϋπολογισμός (σε ευρώ) || 2 502 000 Συνεισφορά του ΕΤΠ (60 %) (σε ευρώ) || 1 501 200 ΑΞΙΟΛΟΓΗΣΗ ΤΗΣ ΑΙΤΗΣΗΣ Διαδικασία 4. Οι ιρλανδικές αρχές υπέβαλαν την αίτηση EGF/2014/007 IE/Andersen Ireland εντός 12 εβδομάδων από την ημερομηνία κατά την οποία πληρούνταν τα κριτήρια παρέμβασης που ορίζονται στις παραγράφους 6 έως 8 κατωτέρω, στις 16 Μαΐου 2014. Στις 30 Μαΐου 2014, δύο εβδομάδες μετά την ημερομηνία υποβολής της αίτησης, η Επιτροπή βεβαίωσε την παραλαβή της και ζήτησε πρόσθετες πληροφορίες από τις ιρλανδικές αρχές την ίδια ημερομηνία. Οι εν λόγω συμπληρωματικές πληροφορίες παρασχέθηκαν εντός έξι εβδομάδων από την ημερομηνία της αίτησης. Η προθεσμία των 12 εβδομάδων από την παραλαβή της πλήρους αίτησης, εντός της οποίας η Επιτροπή θα πρέπει να ολοκληρώσει την αξιολόγηση συμμόρφωσης της αίτησης με τις προϋποθέσεις για την παροχή της χρηματοδοτικής συνεισφοράς, λήγει στις 3 Οκτωβρίου 2014. Επιλεξιμότητα της αίτησης Οικείες επιχειρήσεις και δικαιούχοι 5. Η αίτηση αφορά 171 εργαζομένους που απολύθηκαν από την Andersen Ireland Limited. Η επιχείρηση λειτουργούσε στον οικονομικό τομέα που ταξινομείται σύμφωνα με τη NACE αναθ. 2 στον κλάδο 32 («Κατασκευή κοσμημάτων, πολύτιμων αντικειμένων και συναφών ειδών»). Οι απολύσεις από την οικεία επιχείρηση εντοπίζονται κυρίως στην περιφέρεια επιπέδου NUTS[4] 2 «Southern and Eastern» (IE02). Κριτήρια παρέμβασης 6. Οι ιρλανδικές αρχές υπέβαλαν την αίτηση δυνάμει των κριτηρίων παρέμβασης που προβλέπονται στο άρθρο 4 παράγραφος 2 του κανονισμού ΕΤΠ, κατά παρέκκλιση των κριτηρίων του άρθρου 4 παράγραφος 1 στοιχείο α), σύμφωνα με το οποίο απαιτούνται τουλάχιστον 500 απολύσεις εργαζομένων ή διακοπή δραστηριότητας μη μισθωτών, κατά τη διάρκεια περιόδου αναφοράς τεσσάρων μηνών σε επιχείρηση κράτους μέλους. Στην αίτηση καταδεικνύεται περίοδος αναφοράς τεσσάρων μηνών, ενώ ο αριθμός των εργαζομένων που απολύθηκαν είναι μικρότερος από το κατώτατο όριο των 500 ατόμων για αίτηση σύμφωνα με το άρθρο 4 παράγραφος 1 στοιχείο α). Η Ιρλανδία υποστήριξε ότι στην παρούσα υπόθεση οι περιστάσεις είναι εξαιρετικές, δεδομένου ότι οι απολύσεις έχουν σοβαρό αντίκτυπο στην απασχόληση και την τοπική και περιφερειακή οικονομία (βλ. σημεία 15 έως 17). 7. Η περίοδος αναφοράς των τεσσάρων μηνών διαρκεί από τις 21 Οκτωβρίου 2013 έως τις 21 Φεβρουαρίου 2014. 8. Η αίτηση αφορά: – 171 εργαζομένους που απολύθηκαν[5] στην κύρια επιχείρηση κατά την περίοδο αναφοράς των τεσσάρων μηνών. Υπολογισμός των απολύσεων και των περιπτώσεων διακοπής επιχειρηματικής δραστηριότητας 9. Οι απολύσεις υπολογίστηκαν ως εξής: – 171 από την ημερομηνία της de facto καταγγελίας της σύμβασης εργασίας ή της λήξης της. Επιλέξιμοι δικαιούχοι 10. Στους επιλέξιμους δικαιούχους δεν συμπεριλαμβάνονται άλλοι εργαζόμενοι που απολύθηκαν πριν ή μετά την περίοδο αναφοράς των τεσσάρων μηνών. Οι επιλέξιμοι δικαιούχοι είναι, συνολικά, 171. Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης 11. Για να αποδείξει τη σχέση ανάμεσα στις απολύσεις και τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης, η Ιρλανδία υποστηρίζει ότι όσον αφορά τόσο τον όγκο όσο και την αξία, οι εισαγωγές από χώρες εκτός της ΕΕ έχουν αποκτήσει κυρίαρχη θέση στην αγορά κοσμημάτων από ημιπολύτιμους λίθους (π.χ. στον χώρο της μόδας) τα τελευταία πέντε έτη ή περισσότερο. Οι κύριες τρίτες χώρες παραγωγοί είναι η Κίνα, η Ινδία, η Ταϊλάνδη, η Τουρκία, το Αζερμπαϊτζάν, το Καζακστάν, το Βιετνάμ, η Ινδονησία, η Σαουδική Αραβία, η Τυνησία, το Μεξικό, οι Φιλιππίνες, η Βραζιλία, η Μαλαισία και η Νότια Αφρική. Οι χώρες αυτές άρχισαν να αυξάνουν γρήγορα την παραγωγή τους πριν από την κρίση, κατά την περίοδο 2003-2007· μεταξύ των νεώτερων παραγωγών, υπερείχε η Κίνα στην οποία αντιστοιχούσε περίπου το 83 % του συνολικού όγκου των εξαγωγών στην ΕΕ το 2007, και ακολουθούσαν η Ινδία και η Ταϊλάνδη. Το 2008 από τα στοιχεία της Eurostat που παρέθεσε η Ιρλανδία προκύπτει ότι η αρχική θέση των πωλήσεων εντός της ΕΕ από παραγωγούς τόσο της ΕΕ όσο και τρίτων χωρών ήταν σχεδόν ίδια: 56 000 τόνοι προϊόντων. Στη συνέχεια, και στις δύο πλευρές σημειώθηκαν μειώσεις του όγκου, πιθανώς λόγω των συνεπειών της παγκόσμιας οικονομικής και χρηματοπιστωτικής κρίσης κατά την περίοδο 2008/2009. Ωστόσο, ενώ η ποσότητα των προϊόντων που πωλήθηκαν στην αγορά της ΕΕ μειώθηκε σε 10 600 τόνους το 2012, τα εισαγόμενα από χώρες εκτός της ΕΕ προϊόντα, παρόλο που σημείωσαν επίσης μείωση, μειώθηκαν πολύ λιγότερο, μόνο στους 45 700 τόνους. Ενώ το 2008 υπήρχε ισότητα, τέσσερα έτη αργότερα οι εισαγωγές ήταν τετραπλάσιες της παραγωγής της ΕΕ. Από αυτή την ποσότητα προϊόντων εισαγόμενων από χώρες εκτός της ΕΕ, το 95 % προερχόταν κυρίως από ασιατικές χώρες όπως η Κίνα, η Ινδία, η Ταϊλάνδη και οι Φιλιππίνες. Σε αυτές ακριβώς τις χώρες μετέφεραν εν τω μεταξύ τις εγκαταστάσεις παραγωγής τους πολλές εταιρείες που εδρεύουν στην ΕΕ, συμπεριλαμβανομένων των ηγετικών επιχειρήσεων Folli Follie και Swarovski. Η κατάσταση αυτή οξύνθηκε περαιτέρω λόγω της αλλαγής στο εμπόριο στον τομέα, όπου το παραδοσιακό μοντέλο διάθεσης στην αγορά που χρησιμοποιείται από την Andersen Ireland και την μητρική της εταιρεία Pierre Lang, με χιλιάδες άτομα ως προσωπικό πωλήσεων σε ολόκληρη την ευρωπαϊκή αγορά, αντικαταστάθηκε από το εικονικό, παγκόσμιο και χωρίς σύνορα μοντέλο των πωλήσεων μέσω του διαδικτύου. Το γεγονός αυτό έδωσε ώθηση στα πλεονεκτήματα που έχουν ήδη οι παραγωγοί χωρών εκτός της ΕΕ και τελικά οδήγησε στην απόλυση 171 ατόμων από το υφιστάμενο εργατικό δυναμικό στο Rathkeale, καθώς και σε μειώσεις του ευρωπαϊκού προσωπικού πωλήσεων της εταιρείας. 12. Πρόκειται για την πρώτη αίτηση ΕΤΠ για εργαζομένους που απολύθηκαν στον τομέα των κοσμημάτων, των πολύτιμων αντικειμένων και των συναφών ειδών. Συμβάντα που προκαλούν τις απολύσεις και τη διακοπή επιχειρηματικής δραστηριότητας 13. Τα συμβάντα που προκάλεσαν τις απολύσεις στην Andersen Ireland Limited είναι το κλείσιμο της εγκατάστασης στο Rathkeale, Co. Limerick και η απόλυση του συνόλου του εργατικού δυναμικού. Η εγκατάσταση της Andersen Ireland, θυγατρικής της Pierre Lang, βρίσκεται εκεί από το 1976. Η Andersen Ireland ήταν μία από τις δύο παραγωγικές εγκαταστάσεις του ομίλου Pierre Lang, η δεύτερη βρίσκεται στη Βιέννη. Η εγκατάσταση στο Rathkeale κατασκεύαζε κοσμήματα κατόπιν παραγγελίας για τον όμιλο Pierre Lang. Τα προϊόντα στη συνέχεια μεταφέρονταν στη Βιέννη στην τελική τους μορφή ή ημιτελή. Ο όμιλος Pierre Lang, ο οποίος ιδρύθηκε το 1961, αγοράστηκε τον Ιανουάριο του 2010 από τη γερμανική εταιρεία Helmut Spikker. Τον Αύγουστο του 2011, μετά από μακρές διαπραγματεύσεις για την αποπληρωμή του δανείου, η Raiffeisenbank ζήτησε να τεθεί ο όμιλος Pierre Lang υπό αναγκαστική διαχείριση. Τον Δεκέμβριο του 2012 η SMB (Schoeller Metternich Beteiligungen) απέκτησε το σύνολο των περιουσιακών στοιχείων του ομίλου Pierre Lang. Στην Ιρλανδία η Industrial Development Authority (IDA Ireland) συνεργάστηκε ενεργά με την Andersen καθ’ όλη τη διάρκεια του 2012 και την έθεσε ως επιλογή που παράγει προστιθέμενη αξία, για δυνητικούς αγοραστές για τις πωλήσεις κατά τη διάρκεια του 2012. Αφού δεν βρέθηκε καμία λύση μέχρι τα μέσα Αυγούστου του 2013, τα ανώτερα διοικητικά στελέχη στην Αυστρία αποφάσισαν να θέσουν εθελοντικά την Andersen Ireland υπό εκκαθάριση. Όλο το εργατικό δυναμικό απολύθηκε· οι πρώτοι εργαζόμενοι απολύθηκαν τον Οκτώβριο του 2013. Παγκόσμιοι παράγοντες επηρέασαν την επιχείρηση ήδη επί σειρά ετών. Ο κύκλος εργασιών της επιχείρησης μειώθηκε από 18 εκατ. ευρώ το 2008 σε 8,9 εκατ. ευρώ το 2012, ενώ το συνολικό μισθολογικό κόστος μειώθηκε σχεδόν κατά το ήμισυ, από 7 εκατ. ευρώ σε 3,9 εκατ. ευρώ κατά την ίδια περίοδο. Τα υλικά και τα γενικά έξοδα μειώθηκαν από 11,1 εκατ. ευρώ το 2008 σε 3 εκατ. ευρώ το 2012, και το 55 % αυτών των εξόδων αφορούσαν ιρλανδούς προμηθευτές. Αναμενόμενος αντίκτυπος των απολύσεων όσον αφορά την οικονομία και την απασχόληση σε τοπικό, περιφερειακό ή εθνικό επίπεδο 14. Οι απολύσεις έχουν σημαντικό αρνητικό αντίκτυπο στην τοπική και περιφερειακή οικονομία, επειδή η Andersen Ireland ήταν σημαντικός εργοδότης σε αυτήν την κυρίως αγροτική περιοχή, όπου η επιχείρηση δραστηριοποιείται επί 37 έτη. Από τους 171 εργαζομένους, οι 119 (69,6 %) ήταν γυναίκες. Σύμφωνα με την τελευταία απογραφή (2011), το ποσοστό ανεργίας στην περιοχή του Rathkeale (39,3 %) ήταν υπερδιπλάσιο από τον εθνικό μέσο όρο (19 %). 15. Κατά μέσο όρο, οι εργαζόμενοι απασχολούνταν στην επιχείρηση τουλάχιστον για 15 συνεχή έτη και ορισμένοι εργάστηκαν εκεί για πάνω από 30 χρόνια. Επεξήγηση των εξαιρετικών περιστάσεων που δικαιολογούν το παραδεκτό της αίτησης 16. Η Ιρλανδία υποστηρίζει ότι, παρά το γεγονός ότι λιγότερες από 500 απολύσεις πραγματοποιήθηκαν κατά την τετράμηνη περίοδο αναφοράς, η αίτηση αυτή θα πρέπει, ωστόσο, να εξομοιωθεί με αίτηση δυνάμει του άρθρο 4 παράγραφος 1 στοιχείο α) του κανονισμού ΕΤΠ λόγω των εξαιρετικών περιστάσεων που έχουν σοβαρό αντίκτυπο στην απασχόληση και στην τοπική, περιφερειακή ή εθνική οικονομία. Για τον σκοπό αυτό, επικαλούνται το γεγονός ότι η απώλεια 171 θέσεων εργασίας για το Rathkeale είναι πολύ μεγάλος αριθμός επειδή πρόκειται για μικρή πόλη σε μια αγροτική περιοχή· επίσης, η μεγάλη πλειονότητα των απολυθέντων είναι γυναίκες, των οποίων οι αποδοχές ήταν συχνά το μοναδικό ή το πιο σημαντικό εισόδημα για όλη την οικογένεια σε αυτήν την περιοχή που πλήττεται από την κρίση. Από την απογραφή του 2011 προκύπτει ότι η περιοχή έχει εξαιρετικά υψηλό δείκτη εξάρτησης (63,2 % εξάρτηση, είτε λόγω της ηλικίας είτε λόγω της ανεργίας, η οποία είναι σαφώς υψηλότερη από τον εθνικό μέσο όρο ο οποίος είναι 45,8 %). 17. Από τα στοιχεία της απογραφής προκύπτει επίσης ότι το επίπεδο της εκπαίδευσης και των δεξιοτήτων στην περιοχή υστερεί σε σύγκριση με τον εθνικό μέσο όρο, και το ποσοστό των μονογονεϊκών οικογενειών είναι υψηλό. Το 2009 το Rathkeale αναγνωρίστηκε επισήμως ως μειονεκτούσα κοινότητα, οπότε και συμπεριλήφθηκε στο σχέδιο δράσης της κυβέρνησης με στόχο την αναζωογόνηση των κοινοτήτων αυτών. 18. Στην περιοχή δεν άνοιξε πρόσφατα καμιά εγκατάσταση που θα μπορούσε να προσφέρει νέες ευκαιρίες απασχόλησης στους εργαζομένους. Η πλησιέστερη πόλη είναι η Limerick, σε απόσταση περίπου 30 χλμ, η οποία επλήγη το 2009 από το κλείσιμο του εργοστασίου της Dell· είχε υποβληθεί σχετική αίτηση ΕΤΠ η οποία εγκρίθηκε. Ένα νέο εργοστάσιο φαρμάκων στην ίδια πόλη απαιτεί εργαζομένους με διάφορες δεξιότητες και μεγαλύτερη κινητικότητα και προσαρμοστικότητα από τους απολυμένους εργαζομένους της Andersen Ireland. Στοχευόμενοι δικαιούχοι και προτεινόμενες δράσεις Στοχευόμενοι δικαιούχοι 19. Ο εκτιμώμενος αριθμός των στοχευόμενων εργαζομένων που αναμένεται να συμμετάσχουν στα μέτρα είναι 138. Η κατανομή των εν λόγω εργαζομένων κατά φύλο, ιθαγένεια και ηλικιακή ομάδα έχει ως εξής: Κατηγορία || Αριθμός στοχευόμενων δικαιούχων Φύλο: || Άνδρες: || 36 || (26,09 %) || Γυναίκες: || 102 || (73,91 %) Ιθαγένεια: || Υπήκοοι της ΕΕ: || 137 || (99,28 %) || Μη υπήκοοι ΕΕ: || 1 || (0,72 %) Ηλικιακή ομάδα: || 15-24 ετών: || 1 || (0,72 %) || 25-29 ετών: || 2 || (1,45 %) || 30-54 ετών: || 124 || (89,86 %) || 55-64 ετών: || 11 || (7,97 %) || άνω των 64 ετών: || 0 || (0,00 %) 20. Επιπλέον, οι ιρλανδικές αρχές θα παράσχουν εξατομικευμένες υπηρεσίες με τη συγχρηματοδότηση του ΕΤΠ σε έως 138 νέους εκτός εκπαίδευσης, απασχόλησης ή κατάρτισης (ΕΕΑΚ) κάτω της ηλικίας των 25 ετών κατά την ημερομηνία της υποβολής της αίτησης, δεδομένου ότι οι απολύσεις που αναφέρονται στο σημείο 8 λαμβάνουν χώρα στην περιφέρεια επιπέδου NUTS 2 «Southern and Eastern» (IE02), που είναι επιλέξιμη σύμφωνα με την Πρωτοβουλία για την απασχόληση των νέων. 21. Επομένως, ο συνολικός εκτιμώμενος αριθμός των στοχευόμενων δικαιούχων που αναμένεται να συμμετάσχουν στα μέτρα, συμπεριλαμβανομένων των ΕΕΑΚ, είναι 276. Επιλεξιμότητα των προτεινόμενων δράσεων 22. Οι εξατομικευμένες υπηρεσίες που πρόκειται να παρασχεθούν στους απολυμένους εργαζομένους και στα άτομα που ανήκουν στην κατηγορία ΕΕΑΚ συνίστανται στις ακόλουθες δράσεις, οι οποίες θα είναι σε πολύ μεγάλο βαθμό εξατομικευμένες και θα επιδιώκουν να ανοίξουν το ευρύτερο δυνατό φάσμα ευκαιριών απασχόλησης σε μια περιοχή όπου υπάρχουν λίγοι αναπτυσσόμενοι τομείς ή εγκαταστάσεις παραγωγής. Θα είναι αναγκαία η σημαντική αναβάθμιση των δεξιοτήτων των απολυμένων εργαζομένων. – Επαγγελματική καθοδήγηση και βοήθεια για τον σχεδιασμό της σταδιοδρομίας: Οι απολυμένοι εργαζόμενοι θα καθοδηγούνται εγκαίρως, ώστε να βοηθούνται να αξιολογούν την κατάστασή τους και τις προοπτικές τους με σαφή και μεθοδικό τρόπο. Θα ακολουθήσει περαιτέρω καθοδήγηση η οποία θα επικεντρώνεται στην πορεία προς μια νέα απασχόληση, αφού θα έχει μετριαστεί κάπως η αρχική αναστάτωση λόγω της ανεργίας. Οι υπηρεσίες περιλαμβάνουν την εξατομικευμένη ανάλυση του επαγγελματικού προφίλ, τον προσδιορισμό των αναγκών, την αξιολόγηση των γνώσεων, την προετοιμασία βιογραφικού σημειώματος, την καθοδήγηση σε θέματα σταδιοδρομίας, τη βοήθεια στην αναζήτηση εργασίας και άλλα σχετικά μέτρα βοήθειας και συμβουλές. Η μονάδα συντονισμού του ΕΤΠ δημιουργεί ένα γραφείο πολύ κοντά στην πληττόμενη τοποθεσία, το οποίο θα λειτουργεί ως υπηρεσία μιας στάσης για τους εργαζομένους και τα άτομα που ανήκουν στην κατηγορία ΕΕΑΚ, αλλά θα είναι επίσης σε θέση να αντλεί πληροφορίες από άλλους οργανισμούς, ανάλογα με την περίπτωση. – Επιδοτήσεις κατάρτισης από το ΕΤΠ: Το πρόγραμμα αυτό, το οποίο δοκιμάστηκε σε προηγούμενες αιτήσεις ΕΤΠ, επιτρέπει στους απολυμένους εργαζομένους και στα άτομα που ανήκουν στην κατηγορία ΕΕΑΚ να έχουν πλήρη πρόσβαση στο ευρύτερο δυνατό φάσμα των προγραμμάτων κατάρτισης, ιδίως για τα μαθήματα που δεν είναι προσβάσιμα μέσω του δημόσιου συστήματος. Όλοι οι κύκλοι μαθημάτων είναι επισήμως εγκεκριμένα. Το σύστημα λειτουργεί σε δευτεροβάθμιο και τριτοβάθμιο επίπεδο εκπαίδευσης, με ετήσια μέγιστα όρια 3.000 και 5.000 ευρώ αντίστοιχα. Τα δίδακτρα πληρώνονται απευθείας από τη μονάδα συντονισμού του ΕΤΠ στον πάροχο της υπηρεσίας, με την επιφύλαξη των σχετικών κριτηρίων όπως η συμμετοχή, η προόδου κ.λπ. – Πρόγραμμα κατάρτισης και πρόγραμμα δευτεροβάθμιας εκπαίδευσης: Στους εργαζομένους στην επιχείρηση Andersen και στα άτομα που ανήκουν στην κατηγορία ΕΕΑΚ θα προσφερθεί όσο το δυνατόν ευρύτερη επιλογή προγραμμάτων εκπαίδευσης και κατάρτισης. Ο κύριος στόχος είναι να μπορέσουν τα στοχευόμενα πρόσωπα να παραμείνουν ή να επιστρέψουν στην αγορά εργασίας. Οι απολυμένοι εργαζόμενοι της Andersen έχουν ήδη εκδηλώσει ενδιαφέρον για διάφορους τομείς, όπως ο χρηματοπιστωτικός τομέας, η διοίκηση, οι δεξιότητες στην πληροφορική, η υγειονομική περίθαλψη, το λιανεμπόριο και τα επαγγέλματα σχετικά με τον τρόπο ζωής, καθώς και τις διαδικασίες κατασκευής και παραγωγής. Ιδιαίτερη προσοχή θα δοθεί, επίσης, σε άτομα που επιθυμούν να επωφεληθούν από πρακτική άσκηση, τοποθέτηση σε θέση άσκησης και από προγράμματα απασχόλησης προσανατολισμένα στην κοινότητα. – Προγράμματα κατάρτισης στην τριτοβάθμια εκπαίδευση Ένα ευρύ φάσμα προγραμμάτων είναι διαθέσιμα σε πολλά ιδρύματα τριτοβάθμιας εκπαίδευσης και πανεπιστήμια. Υπάρχουν διαθέσιμοι κύκλοι μαθημάτων μερικής και πλήρους παρακολούθησης, και η συμμετοχή θα εξαρτηθεί από το επίπεδο εκπαίδευσης, τις ανάγκες και την καταλληλότητα των στοχευόμενων ατόμων. Η τελική επιλογή θα γίνει από κοινού με τον ενδιαφερόμενο, σύμφωνα με τις αρχές που διέπουν τις εξατομικευμένες υπηρεσίες του ΕΤΠ. – Υποστήριξη περιόδων κατάρτισης στα Skillsnets : Τα Skillsnets είναι δίκτυα τριών ή περισσότερων επιχειρήσεων που δραστηριοποιούνται στον ίδιο βιομηχανικό κλάδο ή γεωγραφική περιοχή και συνεργάζονται για την παροχή κατάρτισης στις περιπτώσεις που οι μεμονωμένες επιχειρήσεις μπορεί να μην είναι σε θέση να το κάνουν. Η κατάρτιση αποσκοπεί στην επανένταξη στην αγορά εργασίας και γενικά περιλαμβάνει περίοδο πρακτικής στην ίδια θέση κατάρτισης σε τοπικές επιχειρήσεις. Η κατάρτιση που παρέχεται αφορά δεξιότητες που απαιτούνται από τις συμμετέχουσες επιχειρήσεις και, επομένως, θα μπορούσε να προσφέρει καλές ευκαιρίες για νέες θέσεις εργασίας. Η εργασία δίπλα σε εργαζομένους της επιχείρησης βοηθά επίσης τους στοχευόμενους δικαιούχους όσον αφορά τη δικτύωσή τους, τη δημιουργία δεσμών στον χώρο εργασίας και την προσαρμογή των δεξιοτήτων τους στο σύνολο των απαιτήσεων για τον συγκεκριμένο κλάδο. – Υποστήριξη για τη δημιουργία επιχειρήσεων/αυτοαπασχόλησης: Τα Local Enterprise Boards θα παρέχουν «άυλες» υπηρεσίες, όπως καθοδήγηση, παροχή συμβουλών, βοήθεια για την προετοιμασία επιχειρηματικών σχεδίων, την κατάρτιση σε τομείς όπως οι πωλήσεις και το μάρκετινγκ, η διαχείριση επιχειρήσεων, η φορολογία και η τήρηση βιβλίων, κλπ., καθώς και χρηματική υποστήριξη, δηλαδή περιορισμένη χορήγηση ενισχύσεων για τη δημιουργία νέων επιχειρήσεων, οι οποίες κυμαίνονται από περίπου 8.000 ευρώ κατά μέσο όρο έως 15.000 ευρώ κατ’ ανώτατο όριο για τις επιχειρήσεις με υψηλό δυναμικό. – Εισοδηματική ενίσχυση, συμπεριλαμβανομένων των συνεισφορών στα έξοδα κατάρτισης: Στους δικαιούχους που συμμετέχουν σε εκπαίδευση ή κατάρτιση θα χορηγηθούν διάφορες εισοδηματικές ενισχύσεις· οι εν λόγω ενισχύσεις είναι αυστηρά περιορισμένες στο 35 % κατ’ ανώτατο όριο της συνολικής δέσμης εξατομικευμένων μέτρων και εξαρτώνται από την ενεργό συμμετοχή των δικαιούχων στην αναζήτηση εργασίας, κατάρτισης και εκπαίδευσης. Το πρόγραμμα συνεισφοράς στις δαπάνες κατάρτισης προβλέπει συνεισφορά για τις δαπάνες μετακίνησης, διαβίωσης, εξοπλισμού και υλικού για την κατάρτιση. 23. Οι εξατομικευμένες υπηρεσίες που θα παρέχονται στα άτομα που ανήκουν στην κατηγορία ΕΕΑΚ αποτελούνται από τα ίδια μέτρα με εκείνα που προβλέπονται για τους απολυμένους εργαζομένους. Η πρόοδος θα παρακολουθείται κατά τη διάρκεια του προγράμματος προκειμένου να αξιολογηθεί κατά πόσον κάποια συγκεκριμένα είδη μαθημάτων είναι πιο κατάλληλα για τα άτομα που ανήκουν στην κατηγορία ΕΕΑΚ ή ζητούνται περισσότερο από τα άτομα αυτά και θα καταβληθεί κάθε προσπάθεια για να διευκολυνθεί η εξατομικευμένη προσέγγιση. 24. Οι προτεινόμενες δράσεις που περιγράφονται εδώ αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 7 του κανονισμού ΕΤΠ. Οι δράσεις αυτές δεν υποκαθιστούν τα παθητικά μέτρα κοινωνικής προστασίας. 25. Οι ιρλανδικές αρχές υπέβαλαν τις απαιτούμενες πληροφορίες σχετικά με τις δράσεις που είναι υποχρεωτικές για την οικεία επιχείρηση βάσει της εθνικής νομοθεσίας ή των συλλογικών συμβάσεων. Επιβεβαίωσαν ότι η χρηματοδοτική συνεισφορά από το ΕΤΠ δεν θα αντικαταστήσει αυτές τις δράσεις. Εκτιμώμενος προϋπολογισμός 26. Το εκτιμώμενο συνολικό κόστος ανέρχεται σε 2 502 000 ευρώ, εκ των οποίων οι δαπάνες για τις εξατομικευμένες υπηρεσίες ανέρχονται σε 2 332 000 ευρώ και οι δαπάνες για τις δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων σε 170 000 ευρώ. 27. Η μονάδα συντονισμού του ΕΤΠ, η οποία επί του παρόντος έχει την έδρα της Raheen (30 χλμ. από το Rathkeale), θα δημιουργήσει ένα τοπικό γραφείο είτε είτε στο ίδιο το Rathkeale ή κοντά στο Newcastle West (μεταξύ Rathkeale και Limerick City). Αυτό θα αποτελέσει ουσιαστικά την υπηρεσία μιας στάσης για καθοδήγηση και πληροφόρηση. Θα δώσει τη δυνατότητα στους απολυμένους εργαζομένους και στα άτομα που ανήκουν στην κατηγορία ΕΕΑΚ να έχουν τοπική πρόσβαση σε όλες τις σχετικές βοήθειες όσον αφορά την καθοδήγηση, τις συμβουλές, την επιλεξιμότητα, την κατάρτιση κ.λπ. και να καθοδηγούνται από έμπειρη ομάδα του ΕΤΠ για τις σχετικές εξωτερικές βοήθειες, ανάλογα με την περίπτωση. 28. Η συνολική χρηματοδοτική συνεισφορά που ζητείται από το ΕΤΠ είναι 1 501 200 ευρώ (60 % του συνολικού κόστους). Δράσεις || Εκτιμώμενος αριθμός συμμετεχόντων || Εκτιμώμενο κόστος ανά συμμετέχοντα (σε ευρώ) || Εκτιμώμενο συνολικό κόστος (σε ευρώ) Εξατομικευμένες υπηρεσίες [δράσεις που προβλέπονται στο άρθρο 7 παράγραφος 1 στοιχεία α) και γ) του κανονισμού ΕΤΠ] Επαγγελματική καθοδήγηση και βοήθεια για τον σχεδιασμό της σταδιοδρομίας: || 200 || 800 || 160 000 Επιδοτήσεις κατάρτισης από το ΕΤΠ: || 95 || 8 211 || 780 000 Πρόγραμμα κατάρτισης και πρόγραμμα δευτεροβάθμιας εκπαίδευσης || 73 || 4 658 || 340 000 Προγράμματα κατάρτισης στην τριτοβάθμια εκπαίδευση: || 25 || 5 600 || 140 000 Υποστήριξη περιόδων κατάρτισης στα Skillsnets: || 40 || 4 000 || 160 000 Δημιουργία επιχειρήσεων/αυτοαπασχόλησης: || 15 || 6 400 || 96 000 Υποσύνολο (α): || – || 1 676 000 (71,9 %) Επιδόματα και κίνητρα [δράσεις σύμφωνα με το άρθρο 7 παράγραφος 1 στοιχείο β) του κανονισμού ΕΤΠ] Εισοδηματική ενίσχυση, συμπεριλαμβανομένων των συνεισφορών στα έξοδα κατάρτισης: || 233 || 2 815 || 656 000 Υποσύνολο (β): || – || 656 000 (28,1 %) Δράσεις που προβλέπονται στο άρθρο 7 παράγραφος 4 του κανονισμού ΕΤΠ 1 Δραστηριότητες προετοιμασίας || – || 10 000 2 Διαχείριση || – || 120 000 3 Ενημέρωση και δημοσιότητα || – || 20 000 4. Έλεγχος και υποβολή εκθέσεων || – || 20 000 Υποσύνολο (γ): || – || 170 000 (6,8 %) Συνολικό κόστος (α + β + γ): || – || 2 502 000 Συνεισφορά ΕΤΠ (60 % του συνολικού κόστους): || – || 1 501 200 29. Το κόστος των δράσεων που προσδιορίζονται στον ανωτέρω πίνακα ως δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ δεν υπερβαίνει το 35 % του συνολικού κόστους της συντονισμένης δέσμης εξατομικευμένων υπηρεσιών. Οι ιρλανδικές αρχές επιβεβαίωσαν ότι οι δράσεις αυτές προϋποθέτουν την ενεργητική συμμετοχή των στοχευόμενων δικαιούχων σε δραστηριότητες αναζήτησης εργασίας ή κατάρτισης. 30. Οι ιρλανδικές αρχές επιβεβαίωσαν ότι το κόστος των επενδύσεων για την αυτοαπασχόληση και τη σύσταση επιχειρήσεων δεν θα υπερβαίνει τα 15 000 ευρώ ανά δικαιούχο. Περίοδος επιλεξιμότητας των δαπανών 31. Οι ιρλανδικές αρχές άρχισαν να παρέχουν τις εξατομικευμένες υπηρεσίες στους στοχευόμενους δικαιούχους στις 21 Οκτωβρίου 2013. Οι δαπάνες σχετικά με τα μέτρα που αναφέρονται στο σημείο 22 είναι, επομένως, επιλέξιμες για χρηματοδοτική συνεισφορά από το ΕΤΠ από τις 21 Οκτωβρίου 2013 έως τις 16 Μαΐου 2016, με εξαίρεση τα μέτρα για την τριτοβάθμια εκπαίδευση, τα οποία θα είναι επιλέξιμα για χρηματοδοτική συνεισφορά έως τις 16 Νοεμβρίου 2016. 32. Οι ιρλανδικές αρχές άρχισαν να επιβαρύνονται με τις διοικητικές δαπάνες για την εφαρμογή του ΕΤΠ στις 24 Σεπτεμβρίου 2013. Οι δαπάνες για τις δραστηριότητες προετοιμασίας, διαχείρισης, ενημέρωσης, δημοσιότητας, ελέγχου και υποβολής εκθέσεων, ως εκ τούτου, είναι επιλέξιμες για χρηματοδοτική συνεισφορά από το ΕΤΠ από τις 24 Σεπτεμβρίου 2013 έως τις 16 Νοεμβρίου 2016. Συμπληρωματικότητα με τις δράσεις που χρηματοδοτούνται από εθνικά ή ενωσιακά ταμεία 33. Οι πηγές της εθνικής προχρηματοδότησης ή συγχρηματοδότησης είναι το Υπουργείο Οικονομικών της Ιρλανδίας, το οποία προχρηματοδοτεί τις υπηρεσίες και θα συγχρηματοδοτήσει επίσης το πρόγραμμα μετά την έγκριση της συνεισφοράς του ΕΤΠ. Οι δαπάνες θα αναληφθούν από το National Training Fund (εθνικό ταμείο για την κατάρτιση) και οι εγκριθέντες υποτομείς των δαπανών του Υπουργείου Παιδείας και Επαγγελματικών Προσόντων και άλλων συναφών δημόσιων υπηρεσιών. 34. Οι ιρλανδικές αρχές επιβεβαίωσαν ότι τα προαναφερόμενα μέτρα που λαμβάνουν χρηματοδοτική συνεισφορά από το ΕΤΠ δεν θα λάβουν χρηματοδοτική συνεισφορά και από άλλα χρηματοδοτικά μέσα της Ένωσης. Διαδικασίες για την παροχή συμβουλών προς τους στοχευόμενους δικαιούχους ή τους εκπροσώπους τους ή τους κοινωνικούς εταίρους, καθώς και τις τοπικές και περιφερειακές αρχές 35. Οι ιρλανδικές αρχές ανέφεραν ότι η συντονισμένη δέσμη εξατομικευμένων υπηρεσιών έχει καταρτιστεί σε διαβούλευση με τους στοχευόμενους δικαιούχους και τους εκπροσώπους των στοχευόμενων δικαιούχων καθώς και τους κοινωνικούς εταίρους. Η διαδικασία αυτή ξεκίνησε αμέσως μετά την κοινοποίηση στις αρμόδιες δημόσιες αρχές των επικείμενες ομαδικών απολύσεων, όταν η διαχειριστική αρχή του ΕΤΠ ήλθε σε επαφή με τη διεύθυνση της επιχείρησης και τα συνδικάτα/τους εκπροσώπους των εργαζομένων για να συζητήσουν και να προσδιορίσουν τις πιθανές ανάγκες των απολυμένων εργαζομένων. Η μονάδα συντονισμού του ΕΤΠ έχει ήδη πραγματοποιήσει μια διεξοδική έρευνα στους θιγόμενους εργαζομένους για τον εντοπισμό των στοχευόμενων ομάδων, του επιπέδου εκπαίδευσης και κατάρτισής τους και των πιθανών αναγκών τους για εξατομικευμένες υπηρεσίες προκειμένου να βελτιωθούν οι προοπτικές επανένταξής τους στην αγορά εργασίας. 36. Τον Μάρτιο και τον Μάιο του 2014 πραγματοποιήθηκαν περαιτέρω συνεδριάσεις, μεταξύ άλλων, με τους εκπροσώπους των εργαζομένων σχετικά με τη διαδικασία του ΕΤΠ, τη συλλογή δεδομένων και την πρόοδο της αίτησης. Θα συσταθεί συμβουλευτικό φόρουμ για να συμπληρώσει το έργο της μονάδας συντονισμού του ΕΤΠ, με στόχο να προσφέρει στους απολυμένους εργαζομένους τη δυνατότητα να συμβάλλουν σε συνεχή βάση στην εφαρμογή του προγράμματος του ΕΤΠ. 37. Στις 9 Ιουνίου 2014 πραγματοποιήθηκε στο Rathkeale ημέρα ελεύθερης προσέλευσης για τους απολυμένους εργαζομένους και για τα άτομα που ανήκουν στην κατηγορία ΕΕΑΚ, με σκοπό να παρουσιαστεί το φάσμα των μέτρων στήριξης που είναι διαθέσιμα στο πλαίσιο του προγράμματος και να δοθεί η δυνατότητα σε μελλοντικούς δικαιούχους του ΕΤΠ να συζητήσουν τις διάφορες λύσεις με παρόχους υπηρεσιών. Την έναρξη της εκδήλωσης κήρυξε ο Υπουργός Επαγγελματικής Κατάρτισης και Επαγγελματικών Προσόντων, Ciaran Cannon, Ciaran Cannon, T.D. Συστήματα διαχείρισης και ελέγχου 38. Η αίτηση περιέχει περιγραφή του συστήματος διαχείρισης και ελέγχου, το οποίο προσδιορίζει τις ευθύνες των εμπλεκόμενων φορέων. Η Ιρλανδία γνωστοποίησε στην Επιτροπή ότι τη χρηματοδοτική συνεισφορά θα διαχειρίζονται τα μέλη του προσωπικού του Υπουργείου Παιδείας και Επαγγελματικών Προσόντων που ορίστηκαν για τον σκοπό αυτό ως διαχειριστική αρχή του ΕΤΠ. Η διαχειριστική αρχή εξετάζει και εξοφλεί τις απαιτήσεις του ΕΤΠ που εγείρονται από τους ενδιάμεσους φορείς για λογαριασμό των δημοσίων φορέων. 39. Οι ενδιάμεσοι φορείς είναι αρμόδιοι για τη διεκδίκηση χρηματοδότησης από το ΕΤΠ μέσω της διαχειριστικής αρχής και, στις περισσότερες περιπτώσεις, για την καταβολή της. Οι ενδιάμεσοι φορείς είναι επίσης αρμόδιοι για την επαλήθευση του ότι ο σκοπός, το πεδίο εφαρμογής και η κλίμακα της χρηματοδότησης ανταποκρίνονται στην αίτηση παρέμβασης του ΕΤΠ. Επιπλέον, εξασφαλίζουν ότι οι δικαιούχοι δημόσιοι φορείς έχουν καθιερώσει δεόντως τεκμηριωμένες διαδικασίες παρακολούθησης, καταχώρισης και εσωτερικού ελέγχου που είναι αναγκαίες για όλες τις δαπάνες και τις αιτήσεις πληρωμής που έχουν σχέση με το ΕΤΠ. 40. Η αρχή πιστοποίησης του ΕΤΠ είναι αρμόδια για την πιστοποίηση δηλώσεων δαπανών που αφορούν μέτρα συγχρηματοδοτούμενα από το ΕΤΠ. Στο πλαίσιο αυτό, η αρχή πιστοποίησης βεβαιώνεται για τη συμμόρφωση με όλες τις απαιτήσεις σχετικά με την ακρίβεια, τη νομιμότητα, την επιλεξιμότητα και την τακτικότητα της δαπάνης. Επίσης, πιστοποιεί τη δήλωση που δικαιολογεί τις δαπάνες που πρέπει να αποσταλούν στο πλαίσιο της τελικής έκθεσης. 41. Ένας ανεξάρτητος ελεγκτικός φορέας θα υποβάλει τη γνώμη του μαζί με την τελική έκθεση. Δεσμεύσεις του οικείου κράτους μέλους 42. Οι ιρλανδικές αρχές παρέχουν όλες τις αναγκαίες διαβεβαιώσεις σχετικά με τα εξής: – την τήρηση των αρχών της ίσης μεταχείρισης και της απαγόρευσης των διακρίσεων όσον αφορά την πρόσβαση στις προτεινόμενες δράσεις και την εφαρμογή τους· – τη συμμόρφωση με τις απαιτήσεις που καθορίζονται στην εθνική νομοθεσία και στη νομοθεσία της ΕΕ όσον αφορά τις ομαδικές απολύσεις· – η απολύουσα επιχείρηση έχει συμμορφωθεί με τις νομικές υποχρεώσεις της που διέπουν τις απολύσεις και έχει δώσει τις ανάλογες παροχές στους εργαζομένους της· – οι προτεινόμενες δράσεις θα παράσχουν υποστήριξη σε μεμονωμένους εργαζομένους και δεν πρόκειται να χρησιμοποιηθούν για την αναδιάρθρωση εταιρειών ή τομέων· – τη μη λήψη χρηματοδοτικής ενίσχυσης από άλλα ενωσιακά ταμεία ή χρηματοδοτικά μέσα όσον αφορά τις προτεινόμενες δράσεις, καθώς και την αποφυγή οποιασδήποτε διπλής χρηματοδότησης· – τη συμπληρωματική χρηματοδότηση των προτεινόμενων δράσεων με δράσεις που χρηματοδοτούνται από τα διαρθρωτικά ταμεία· – τη συμμόρφωση της χρηματοδοτικής συνεισφοράς από το ΕΤΠ με τους διαδικαστικούς και ουσιαστικούς κανόνες της Ένωσης για τις κρατικές ενισχύσεις. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Πρόταση προϋπολογισμού 43. Το ΕΤΠ δεν υπερβαίνει το μέγιστο ετήσιο ποσό των 150 εκατομμυρίων ευρώ (σε τιμές του 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020[6]. 44. Η Επιτροπή, αφού εξέτασε την αίτηση όσον αφορά την τήρηση των προϋποθέσεων που προβλέπονται στο άρθρο 13 παράγραφος 1 του κανονισμού ΕΤΠ και αφού έλαβε υπόψη τον αριθμό των στοχευόμενων δικαιούχων, τις προτεινόμενες ενέργειες και το εκτιμώμενο κόστος, προτείνει την κινητοποίηση του ΕΤΠ για το ποσό των 1 501 200 ευρώ, το οποίο αντιστοιχεί στο 60 % του συνολικού κόστους των προτεινόμενων ενεργειών, προκειμένου να παρασχεθεί χρηματοδοτική συνεισφορά για την αίτηση. 45. Η προτεινόμενη απόφαση για κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως ορίζεται στο σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[7]. Σχετικές πράξεις 46. Η Επιτροπή, ταυτόχρονα με την υποβολή της παρούσας πρότασης για απόφαση κινητοποίησης του ΕΤΠ, θα υποβάλει στο Ευρωπαϊκό Κοινοβούλιο και στο Συμβούλιο πρόταση για τη μεταφορά του ποσού των 1 501 200 ευρώ στην σχετική γραμμή του προϋπολογισμού. 47. Η Επιτροπή, ταυτόχρονα με την έκδοση της παρούσας πρότασης απόφασης κινητοποίησης του ΕΤΠ, θα εκδώσει απόφαση για χρηματοδοτική συνεισφορά μέσω εκτελεστικής πράξης, η οποία θα αρχίσει να ισχύει την ημερομηνία κατά την οποία θα εκδοθεί από το Ευρωπαϊκό Κοινοβούλιο και το Συμβούλιο η προτεινόμενη απόφαση κινητοποίησης του ΕΤΠ. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2014/007 IE/Andersen Ireland) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006[8], και ιδίως το άρθρο 15 παράγραφος 4, Έχοντας υπόψη τη διοργανική συμφωνία, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[9], και ιδίως το σημείο 13, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παρέχει στήριξη στους εργαζομένους που απολύονται και στους μη μισθωτούς των οποίων η δραστηριότητα έχει διακοπεί ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου που οφείλονται στην παγκοσμιοποίηση, ως αποτέλεσμα συνέχισης της παγκόσμιας χρηματοπιστωτικής και οικονομικής κρίσης που αναφέρεται στον κανονισμό (ΕΚ) αριθ. 546/2009[10] ή ως αποτέλεσμα μιας νέας παγκόσμιας χρηματοπιστωτικής και οικονομικής κρίσης, και για να τους βοηθήσει να επανενταχθούν στην αγορά εργασίας. (2) Το ΕΤΠ δεν πρέπει να υπερβαίνει ετησίως το μέγιστο ποσό των 150 εκατ. ευρώ (τιμές 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου[11]. (3) Στις 16 Μαΐου 2014 η Ιρλανδία υπέβαλε αίτηση για την κινητοποίηση του ΕΤΠ όσον αφορά τις απολύσεις[12] στην Andersen Ireland Limited στην Ιρλανδία, την οποία συμπλήρωσε με πρόσθετες πληροφορίες όπως προβλέπεται στο άρθρο 8 παράγραφος 3 του κανονισμού (ΕΕ) αριθ. 1309/2013. Η εν λόγω αίτηση πληροί τις απαιτήσεις που ισχύουν για τον καθορισμό χρηματοδοτικής συνεισφοράς από το ΕΤΠ, οι οποίες ορίζονται στο άρθρο 13 του κανονισμού (ΕΕ) αριθ. 1309/2013. (4) Σύμφωνα με το άρθρο 6 παράγραφος 2 του κανονισμού (ΕΕ) αριθ. 1309/2013, η Ιρλανδία αποφάσισε να παρέχει εξατομικευμένες υπηρεσίες συγχρηματοδοτούμενες από το ΕΤΠ και σε νέους ΕΕΑΚ. (5) Επομένως, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς ποσού 1 501 200 ευρώ σχετικά με την αίτηση που υπέβαλε η Ιρλανδία, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2014, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για την παροχή ποσού 1 501 200 EUR σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 347 της 20.12.2013, σ. 855. [2] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE – αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των ΕΚ σχετικών με ειδικούς στατιστικούς τομείς (ΕΕ L 393 της 30.12.2006, σ. 1). [3] Σύμφωνα με το άρθρο 7 τέταρτο εδάφιο του κανονισμού (ΕΚ) αριθ. 1309/2013. [4] Κανονισμός (ΕΕ) αριθ. 1046/2012 της Επιτροπής, της 8ης Νοεμβρίου 2012, σχετικά με την εφαρμογή του κανονισμού (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS), όσον αφορά τη διαβίβαση των χρονοσειρών για τη νέα περιφερειακή κατανομή (ΕΕ L 310 της 9.11.2012, σ. 34). [5] Κατά την έννοια του άρθρου 3 στοιχείο α) του κανονισμού ΕΤΠ. [6] ΕΕ L 347 της 20.12.2013, σ. 884. [7] ΕΕ C 373 της 20.12.2013, σ. 1. [8] ΕΕ L 347 της 20.12.2013, σ. 855. [9] ΕΕ C 373 της 20.12.2013, σ. 1. [10] Κανονισμός (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ευρωπαϊκού ταμείου προσαρμογής στην παγκοσμιοποίηση (ΕΕ L 167 της 29.6.2009). [11] Κανονισμός (ΕΕ, Ευρατόμ) αριθ. 1311/2013, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884). [12] Κατά την έννοια του άρθρου 3 στοιχείο α) του κανονισμού ΕΤΠ.